游老君洞
作者：張說
朝代：宋

paragraphs: 枕漱鑱鍼泉石肓，登臨又刮山川目。
太清飛出離宮景，平地分爲散仙福。
知津有頼大夫松，避道尤勤居士木。
層巒破曉霞散綺，斷岸涵空霧披縠。
界遠都歸粟粒藏，脈近寧勞杖頭縮。
不愁風引輕舟却，更喜村通小徑曲。
妙含道德五千餘，迥出洞天三十六。
青牛稅駕從嬾卧，寶猊回拱長蹲伏。
猶餘砥室燦金星，安用柔宗扶玉局。
巖前日月自朝夕，物外乾坤豈寒燠。
蛇靈必化第須時，豹隠唯鄰聊協卜。
共知容與樂無限，誰想緒餘善非獨。
兩柱擎天壽八荒，一水爲霖登百穀。
深嗟晚到償疇昔，爭忍疎游逾信宿。
癡兒浪作謝鯤圖，坐進因明天下谷。